庚申病中作
作者：李曾伯
朝代：宋

paragraphs: 六十三年憂患鄉，人言晚景尚悠長。
不知氣鬰致痰厥，忽爾異證生微茫。
操修弗遂仁者壽，治療倍費醫之良。
今將累日未痊愈，自知不善攝養貽天殃。
頭目昏眩手足不能動，偃然一榻殊徬徨。
光摇兩目皎無寐，汗流四體痛欲僵。
縱然未即致幻化，惟恐廢棄難安强。
人生修短固定數，不必以此縈吾腸。
枝披葉殞待風寒，根本弗固安能當。
平生蹤跡等一夢，未必可保風燈光。
兒女滿前無顧戀，家山何許莫思量。
是非得失一勾斷，萬事盡付之遺忘。
寧神定慮聽造物，至此收拾甘歸藏。
門前風月正清朗，符到即去庸何傷。